ESSO ขึ้นเพราะข่าวลือแฉทุกวัน ทันเกมหุ้น
จู่ๆ ราคาหุ้นของ บริษัท เอสโซ่ (ประเทศไทย) จำกัด (มหาชน) หรือ ESSO ที่นอนสงบนิ่งอยู่ใต้ระดับ 6.00 บาท อันใกล้เคียงกับ บุ๊คแวลูของบริษัท ก็วิ่งทะยานต่อเนื่องนับแต่กลางเดือนตุลาคมเป็นต้นมา จนถึงวันสุดสัปดาห์ที่ผ่านมา
8 พ.ย. 2559

จู่ๆ ราคาหุ้นของ บริษัท เอสโซ่ (ประเทศไทย) จำกัด (มหาชน) หรือ ESSO ที่นอนสงบนิ่งอยู่ใต้ระดับ 6.00 บาท อันใกล้เคียงกับ บุ๊คแวลูของบริษัท ก็วิ่งทะยานต่อเนื่องนับแต่กลางเดือนตุลาคมเป็นต้นมา จนถึงวันสุดสัปดาห์ที่ผ่านมา
บรรดาแมงเม่าที่ถือหุ้นอยู่พากันเริงร่าไปได้ เพราจะขายราคาไหนก็กำไรทั้งสิ้น…มากหรือน้อย ขึ้นกับความพอใจ
โดยปกติแล้ว ราคาหุ้นโรงกลั่น ที่ไม่มีสตอรี่อะไรพิเสษ อยู่มาเงียบเชียบ ย่อมไม่น่าสนใจอยู่แล้ว… แต่การที่ราคาวิ่ง แถมพ่วงด้วยมูลค่าซื้อขายที่พุ่งแรงในทุกวัน จนกระทั่งราคาพุ่งทะลุราคาเป้าหมายของปีนี้ไปแล้ว ทำให้นักวิเคราะห์พากันถามไถ่อย่างงงเป็นตาแตกตามๆ กันว่า ราคาเป้าหมายที่ตนเคยประเมินมีความผิดพลดาหรืออย่างไร
ข่าวลือที่ออกมาเป็นกระสายคือ จะมีการเทกโอเวอร์โดยบริษัทภายนอก ไม่รู้ว่าใคร…แถมยังบอกว่ากำลังเจรจากันอยู่อย่างเอาจริงเอาจัง
คนที่ตกเป็นข่าวมากที่สุด หนีไม่พ้น โรงกลั่นข้างบ้าน อย่าง บริษัท ไทยออยล์ จำกัด (มหาชน) หรือ  TOP…แต่ที่เป็นข่าวแล้วฮากับเขาด้วยคือ กลุ่มเสี่ยเจริญ ..แถมระบุด้วยว่า เพราะอยากได้ที่ดินแปลงสวยของ ESSO ไปทำโครงการอสังหาริมทรัพย์..ว่าเข้าไปนั่น
สตอรี่เทกโอเวอร์ในตลาดนั้น ขายได้ดีเสมอ โดยเฉพาะแมงเม่าที่ชอบเล่นกับไฟทั้งหลาย
สองสัปดาห์ที่ผ่านมา หุ้น EESO จึงเป็น ทอล์ก ออฟ เดอะ ทาวน์ อย่างช่วยไม่ได้ แม้จะไม่มีความคืบหน้าแต่อย่างใด
งานนี้ ตลาดหลักทรัพย์ฯ ในฐานะเจ้าของบ่อน…เอ๊ย ขออภัย…. ผู้กำกับดูแลการซื้อขาย จึงต้องทำการถามไถ่ให้ผู้บริหารบริษัทชี้แจง  ตามพิธีการพอสังเขป ก่อนจะถูกหาว่า เอาหูไปนา เอาตาไปไร่ ไม่ทำงาน
บริษัทก็ชี้แจงตามสูตร ว่า  ESSO มิได้มีการเปลี่ยนแปลงหรือมีการพัฒนาที่มีนัยสำคัญในการดำเนินธุรกิจของบริษัท นอกเหนือไปจากสิ่งที่บริษัทได้เคยเปิดเผยต่อสาธารณชน
ล่าสุด ผู้บริหารของ TOP ก็ออกมาปฏิเสธอีกเช่นกันว่า ไม่มีแนวคิด หรือ การหารืออะไรตามข่าวลือเด็ดขาด เพราะบริษัทก็มีแผนงานของตนเองอยู่แล้ว
อ้าวงานนี้ ก็เงิบน่ะสิ
ราคาหุ้นของ ESSO ที่ร่วงแรงวานนี้ จึงเป็นปฐมบทของการจบรอบตามปกติ
ปล่อยให้แมงเม่าติดยอดดอยกัน หรือหากใจกล้าก็ต้องทิ้งของด่วน
เพราะ…มันจบแล้วครับนาย
ขึ้นเพราะข่าวลือ ลงตามข่าวจริง…ไม่มีอะไรในกอไผ่
“อิ อิ อิ”